РЕШЕНИЕ 2008/918/ОВППС НА СЪВЕТА
от 8 декември 2008 година
относно започване на военна операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (Atalanta)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за Европейския съюз, и по-специално член 17, параграф 2 от него,
като взе предвид Съвместно действие 2008/851/ОВППС на Съвета от 10 ноември 2008 г. относно военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (1) (операция „Atalanta“) и по-специално член 5 от него,
като има предвид, че:
(1)
В Резолюция 1814 (2008) относно положението в Сомалия, приета на 15 май 2008 г., Съветът за сигурност на Организацията на обединените нации (ССООН) прикани държавите и регионалните организации, като координират тясно действията помежду си, да вземат мерки за защита на корабите, участващи в превоза и доставките на хуманитарната помощ, предназначена за Сомалия и за дейностите, разрешени от Организацията на обединените нации.
(2)
В Резолюция 1816 (2008) относно положението в Сомалия, приета на 2 юни 2008 г., ССООН изрази своята загриженост от заплахата, която представляват извършваните срещу кораби пиратски действия и въоръжени грабежи, за доставките на хуманитарна помощ в Сомалия, за сигурността на морските търговски пътища и за международното корабоплаване. По-специално ССООН прикани държавите, които желаят да използват морските търговски пътища, разположени край бреговете на Сомалия, да подкрепят и координират, в сътрудничество с преходното федерално правителство (ПФП), провежданите действия за възпиране на пиратските действия и въоръжените грабежи, извършвани по море.
(3)
В Резолюция 1838 (2008) относно положението в Сомалия, приета на 7 октомври 2008 г., ССООН приветства провежданото по това време планиране на евентуална военноморска операция на Европейския съюз (ЕС), както и на други национални и международни инициативи, предприети с оглед изпълнението на Резолюции 1814 (2008) и 1816 (2008) и настоя всички държави, разполагащи с необходимите за това средства, да сътрудничат с ПФП в борбата срещу пиратството и въоръжените грабежи, извършвани по море, в съответствие с разпоредбите на Резолюция 1816 (2008). Той също така настоя всички държави и регионални организации да продължат действията си в съответствие с Резолюция 1814 (2008), за да защитават групите кораби на Световната програма по изхранване (СПИ), което е от жизненоважно значение за достигането на хуманитарната помощ до населението на Сомалия.
(4)
В писмо от 14 ноември 2008 г. ПФП уведоми генералния секретар на Организацията на обединените нации за направеното му предложение в съответствие с параграф 7 на резолюция 1816 (2008).
(5)
Европейският съюз може да се бъде изправен пред необходимостта да се опре на последващи резолюции на ССООН относно положението в Сомалия.
(6)
В съответствие с член 6 от Протокола относно позицията на Дания, приложен към Договора за Европейския съюз и към Договора за създаване на Европейската общност, Дания не участва в разработването и изпълнението на решенията и действията на Европейския съюз, които имат последици за отбраната, и следователно не участва във финансирането на операцията,
РЕШИ:
Член 1
Одобряват се оперативният план и правилата за употреба на сила на военната операция на ЕС, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия, наричана по-долу операция „Аталанта“.
Член 2
Операция „Аталанта“ започва на 8 декември 2008 г.
Член 3
На командващия операция Atalanta се предоставя правомощие, с незабавно действие, да издаде заповед за действие (ACTORD), за да се извърши разполагането на силите и да започне изпълнението на мисията.
Член 4
Настоящото решение поражда действие от датата на неговото приемане.
Член 5
Настоящото решение се публикува в Официален вестник на Европейския съюз.
Съставено в Брюксел на 8 декември 2008 година.